b'\n_START_ARTICLE_\nQuart de Poblet\n_START_SECTION_\nGeografia\n_START_PARAGRAPH_\nSituat entre l\'Horta de Val\xc3\xa8ncia i el Pla de Quart, la superf\xc3\xadcie del terme \xc3\xa9s completament plana. El riu T\xc3\xbaria creua el terme pel nord; per l\'oest circula la rambla del Poyo. El clima \xc3\xa9s mediterrani, amb pluges a la tardor i primavera; els vents dominants s\xc3\xb3n els de l\'oest i l\'est.\n_START_SECTION_\nHist\xc3\xb2ria\n_START_PARAGRAPH_\nD\'origen rom\xc3\xa0 com ho demostra el seu primer top\xc3\xb2nim: Quartum i les deixalles de l\'aq\xc3\xbceducte dels Arquets. En l\'edat mitjana el Cid va lliurar la batalla de Quart de Poblet contra els almor\xc3\xa0vits i apareix en el Cantar del Mio Cid. _NEWLINE_En 1244, Jaume I fa donaci\xc3\xb3 del castell i la vila de Quart, juntament amb l\'alqueria de Ladea, a Sant Vicent. En 1279 Pere III conced\xc3\xad a Berenguer de Conques, membre de l\'hospital del monestir de Sant Vicent, de Val\xc3\xa8ncia, el lloc i el castell. El 1282 el rei concedeix les rendes d\'aquest lloc a l\'abat de Sant Victori\xc3\xa0. El 1285 el castell de Quart passa a Pere Rei i finalment el 1287 el castell i el lloc de Quart quedaren adscrits al monestir de Poblet i a l\'hospital del monestir de Sant Vicent fins a la desamortitzaci\xc3\xb3 de Mendiz\xc3\xa1bal, el 1835. El 1295, Jaume el Just  confirma la donaci\xc3\xb3 feta al monestir de Poblet. En 1358 Pere IV don\xc3\xa0 franqu\xc3\xadcia als pobladors de Quart de pagar lleuda, peatge i d\'altres imposts del Regne de Val\xc3\xa8ncia. _NEWLINE_En un principi estava habitada per musulmans, per\xc3\xb2 el 1334 l\'abat de Poblet atorga carta pobla en r\xc3\xa8gim d\'emfiteusi._NEWLINE_En les Corts valencianes del 1645 l\'esgl\xc3\xa9sia parroquial, dedicada a la Pur\xc3\xadssima Concepci\xc3\xb3 i reedificada en el segle XVIII, demana la franqu\xc3\xadcia de dret d\'amortitzaci\xc3\xb3 de mil lliures. En 1773 Aldaia va guanyar el plet que va obligar a la partici\xc3\xb3 del terme. El 27 de juny del 1808 s\'hi va lliurar la batalla de Sant Onofre (junt a l\'ermita que porta el seu nom) que va marcar una important fita en la guerra de la Independ\xc3\xa8ncia; a les primeries del segle XIX produ\xc3\xafa blat, oli, garrofes, vi, fesols, c\xc3\xa0nem, seda, fruites i hortalisses; comptava tanmateix amb tres f\xc3\xa0briques de teixa i rajola, i amb tres molins fariners; la transformaci\xc3\xb3 m\xc3\xa9s radical del municipi tingu\xc3\xa9 lloc en el segle XX, d\'una banda les actuacions del Pla Sud que es va iniciar arran de les tr\xc3\xa0giques riuades de 1957 i que havia de desviar el llit del T\xc3\xbaria per a evitar noves inundacions a la capital i a la resta de la comarca; d\'altra banda la instal\xc2\xb7laci\xc3\xb3 d\'un dels primers i m\xc3\xa9s importants pol\xc3\xadgons industrials de la comarca va atraure-hi una allau d\'immigrants provinents d\'Andalusia, Arag\xc3\xb3, M\xc3\xbarcia i Castella-La Manxa, la qual cosa propici\xc3\xa0 un creixement urb\xc3\xa0 i demogr\xc3\xa0fic espectacular.\n_START_SECTION_\nEconomia\n_START_PARAGRAPH_\nL\'economia es basa, com a la resta de les ciutats del cintur\xc3\xb3 industrial de Val\xc3\xa8ncia, en la construcci\xc3\xb3, la ind\xc3\xbastria i els serveis, deixant per a l\'agricultura un lloc gaireb\xc3\xa9 testimonial.\n_START_SECTION_\nLlocs d\'inter\xc3\xa9s\n_START_PARAGRAPH_\nEl riu T\xc3\xbaria ha sigut una pe\xc3\xa7a clau en la vida i la hist\xc3\xb2ria de Quart de Poblet. Punt de reuni\xc3\xb3 en dates tan assenyalades com Pasqua i l\'estiu, els abocaments incontrolats van deteriorar la qualitat de les seues aig\xc3\xbces i les seues riberes fins al punt de perdre la seua condici\xc3\xb3 de lloc d\'oci i esplai. Des de l\'any 2000, l\'Ajuntament t\xc3\xa9 en marxa un proc\xc3\xa9s de regeneraci\xc3\xb3 que ha perm\xc3\xa9s recuperar m\xc3\xa9s de 30.000 metres quadrats de ribera. Passejar, i incl\xc3\xbas pescar, pel riu torna a ser possible._NEWLINE_Tamb\xc3\xa9 podeu visitar la f\xc3\xa0brica de "Churruca" en el carrer Avinguda Comarques Pa\xc3\xads Valenci\xc3\xa0 n\xc3\xbamero 86'